Mampukah pasukan baharu lakar nama?
DENGAN hanya baki dua bekas juara masih kekal dalam pertandingan, tanpa Cristiano Ronaldo dan tidak ada peminat, Liga Juara-Juara UEFA bergerak ke Lisbon minggu ini untuk permulaan ‘lapan pasukan’ dengan prospek menarik bahawa format baharu dapat beri nama baharu ke atas piala yang dipertandingkan. Bagaimanapun, bayangan Covid-19 menjadi perhatian utama setelah diumumkan pada Ahad bahawa dua individu dari Atletico Madrid, salah satu pasukan yang terlibat di Portugal, diuji positif. Barcelona dan Bayern Munich, dengan masing-masing memenangi lima Piala Eropah, bersaing untuk merebut gelaran juara tetapi hanya satu yang akan mara ke peringkat separuh akhir – mereka bertemu antara satu sama lain di suku akhir di Estadio da Luz pada Sabtu. Dengan Barca terdesak untuk mencatat lebih banyak kejayaan di Eropah sebelum Lionel Messi, yang berusia 33 tahun pada Jun, menentukan masa depan beliau, dan Bayern kelihatan mampu memberi ancaman yang menakutkan yang dipimpin oleh Robert Lewandowski, ia menjanjikan pertemuan yang mengasyikkan walaupun kekurangan penyokong. Tetapi mungkin kali ini kegemilangan akan diberikan kepada pasukan baharu, dengan Manchester City dan Paris Saint-Germain keduanya mempunyai alasan untuk mempercayai ini akan menjadi tahun mereka. “Kelab-kelab besar menjulang gelaran,” adalah bagaimana bos City, Pep Guardiola meletakkannya setelah pasukannya menyingkirkan Real Madrid pada Sabtu. Mungkin Atletico, di mana mereka kalah dalam final 2014 kepada Real, akhirnya akan melangkah lebih jauh di bawah Diego Simeone, atau mungkin akan ada pemenang kejutan di RB Leipzig, Atalanta atau bahkan Lyon. Pada tahap ini, Atalanta merupakan pasukan kerdil dan akan menjadi kisah yang luar biasa jika mereka memenangi trofi itu dalam penampilan pertama mereka dalam pertandingan Liga Juara-Juara setelah mengalami penderitaan yang amat dahsyat di kampung halaman mereka Bergamo semasa wabak Covid-19. Ini adalah hasil langsung Covid-19 bahawa UEFA telah membawa Liga Juara-Juara ke ibu negara Portugal untuk peringkat terakhir. Pertandingan dimulakan semula pada hari Sabtu setelah lima bulan dalam keadaan hibernasi kerana wabak tersebut. Final pada awalnya akan dimainkan di Istanbul pada akhir Mei sebelum ia ditunda. Had perjalanan dan kekurangan masa untuk menyelesaikan musim ini bermaksud bermain semua perlawanan di tempat yang sama dan menghapuskan dua perlawanan di peringkat suku akhir dan separuh akhir adalah satu-satunya jalan keluar. Bagaimanapun, senario itu menjadi lebih rumit pada hari Ahad selepas pengumuman Atletico. Mereka akan menguji semua skuad dan kakitangan mereka sekali lagi, yang bermaksud bahawa mereka mungkin perlu menangguhkan perjalanan pada hari Selasa seperti yang telah dirancangkan. Atletico akan menghadapi Leipzig di Lisbon pada hari Jumaat. Final akan dimainkan di Estadio da Luz dari Benfica pada 24 Ogos. ‘Final Eight’ akan bermula di padang yang sama pada hari Khamis ketika Atalanta menghadapi Paris SG. Sesiapa yang menang akan bertemu Leipzig atau Atletico untuk mendapat tempat di final, sementara City atau Lyon akan bertemu Bayern atau Barcelona dalam satu lagi perlawanan separuh akhir. Liga Juara-Juara yang paling luar biasa telah menyaksikan Real – pemenang empat dari enam edisi terakhir – tersingkir di pusingan kedua dengan penyandang juara Liverpool dan Juventus, yang disingkirkan oleh Lyon pada hari sabtu walaupun dengan usaha terbaik Ronaldo. – AFP 
See author's posts
